19.12.2022
EL
Επίσημη Εφημερίδα της Ευρωπαϊκής Ένωσης
L 323/101
(10)
Η Επιτροπή επισημαίνει ότι, στο αίτημά της για αναθεώρηση, η Λιθουανία χρησιμοποίησε πρόβλεψη τοπικής κυκλοφορίας για τις κινήσεις πτήσεων IFR και τις μονάδες εξυπηρέτησης, η οποία είναι υψηλότερη από τις βασικές προβλέψεις κυκλοφορίας της Υπηρεσίας Στατιστικής και Προβλέψεων (στο εξής: STATFOR) του Eurocontrol που δημοσιεύθηκαν τον Ιούνιο του 2022.
Οι προβλέψεις της Λιθουανίας για την τοπική κυκλοφορία είναι πιο αισιόδοξες από τις προβλέψεις της STATFOR.
Η Λιθουανία εξηγεί ότι η διαφορά οφείλεται στη χρήση πιο πρόσφατων στοιχείων σχετικά με την εξέλιξη της κυκλοφορίας, τα οποία δείχνουν ότι οι μεγάλες απώλειες κυκλοφορίας που καταγράφηκαν τον Μάρτιο και τον Απρίλιο του 2022 έχουν εν μέρει αντιστραφεί τους επόμενους μήνες.
(11)
Σε σύγκριση με το σχέδιο επιδόσεων, οι ετήσιες μειώσεις του αριθμού των μονάδων εξυπηρέτησης για τα ημερολογιακά έτη 2022, 2023 και 2024 κυμαίνονται κατά προσέγγιση μεταξύ – 26 % και – 35 %.
Ωστόσο, ο αριθμός των κινήσεων πτήσεων στον λιθουανικό εναέριο χώρο που εκτελούνται με κανόνες IFR δεν προβλέπεται να μειωθεί με τον ίδιο ρυθμό όπως οι μονάδες εξυπηρέτησης κατά τη διαδρομή.
Η απόκλιση αυτή οφείλεται στη σημαντική μείωση των υπερπτήσεων, οι οποίες οδηγούν κατά μέσο όρο σε αναλογικά υψηλότερο αριθμό μονάδων εξυπηρέτησης κατά τη διαδρομή από τις πτήσεις που προσγειώνονται και αναχωρούν από αερολιμένες της Λιθουανίας.
Ως εκ τούτου, η Επιτροπή επισημαίνει ότι ο φόρτος εργασίας του φορέα παροχής υπηρεσιών αεροναυτιλίας (ANSP), ο οποίος οφείλεται στις ελεγχόμενες κινήσεις πτήσεων, δεν αναμένεται να μειωθεί σε συνδυασμό με τη μείωση των εσόδων που προκύπτει από τον χαμηλότερο αριθμό μονάδων εξυπηρέτησης κατά τη διαδρομή.
(12)
Η Λιθουανία εξηγεί ότι η απώλεια εσόδων από τα τέλη αεροναυτιλίας λόγω των χαμηλότερων επιπέδων κυκλοφορίας, σε συνδυασμό με τον υψηλό πληθωρισμό και την πίεση της αγοράς εργασίας στους μισθούς, επηρεάζει σοβαρά την ικανότητα του φορέα παροχής υπηρεσιών αεροναυτιλίας να ανταποκριθεί στις μελλοντικές οικονομικές υποχρεώσεις και να εφαρμόσει τις προγραμματισμένες επενδύσεις.
Ως εκ τούτου, η Λιθουανία δηλώνει ότι η αναθεώρηση των στόχων επιδόσεων είναι απαραίτητη προκειμένου να διασφαλιστεί η οικονομική ισχύς του φορέα παροχής υπηρεσιών αεροναυτιλίας και επαρκείς πόροι για την εθνική εποπτική αρχή, η οποία χρηματοδοτείται μέσω των εσόδων από τα τέλη των υπηρεσιών αεροναυτιλίας.
(13)
Η Επιτροπή αναγνωρίζει ότι οι αρχικές παραδοχές στις οποίες στηρίζεται το σχέδιο επιδόσεων της Λιθουανίας δεν ισχύουν πλέον λόγω της σημαντικής μείωσης της εναέριας κυκλοφορίας που προκύπτει από τον πόλεμο της Ρωσίας κατά της Ουκρανίας.
Επιπλέον, η Επιτροπή συμφωνεί ότι η αναθεώρηση των στόχων επιδόσεων είναι αναγκαία και αναλογική προκειμένου να διασφαλιστεί η επιχειρησιακή και οικονομική βιωσιμότητα του φορέα παροχής υπηρεσιών αεροναυτιλίας και να αντιμετωπιστεί η έλλειψη ρευστότητας που αντιμετωπίζει ως συνέπεια της αλλαγής των συνθηκών.
(14)
Ως εκ τούτου, η Επιτροπή θεωρεί ότι το αίτημα αναθεώρησης που υπέβαλε η Λιθουανία πληροί τις προϋποθέσεις για την αναθεώρηση των στόχων επιδόσεων σε τοπικό επίπεδο που προβλέπονται στο άρθρο 18 παράγραφος 1 στοιχείο α) σημείο ii) του εκτελεστικού κανονισμού (ΕΕ) 2019/317.
ΑΞΙΟΛΟΓΗΣΗ ΤΩΝ ΠΡΟΒΛΕΠΟΜΕΝΩΝ ΑΝΑΘΕΩΡΗΜΕΝΩΝ ΣΤΟΧΩΝ ΕΠΙΔΟΣΕΩΝ Στόχοι επιδόσεων χωρητικότητας
(15)
Η Λιθουανία ζητεί αναθεώρηση των οικείων στόχων χωρητικότητας κατά τη διαδρομή για τα ημερολογιακά έτη 2022, 2023 και 2024 ως απάντηση στη μεταβολή των συνθηκών που περιγράφεται στις αιτιολογικές σκέψεις 6 έως 13, ιδίως στον μειωμένο αριθμό κινήσεων πτήσεων IFR που προβλέπεται για τα εν λόγω ημερολογιακά έτη και στον αντίκτυπό του στην παροχή χωρητικότητας.
(16)
Ο ακόλουθος πίνακας παρουσιάζει τους στόχους επιδόσεων χωρητικότητας κατά τη διαδρομή για την τρίτη περίοδο αναφοράς της Λιθουανίας, όπως περιλαμβάνονται στο σχέδιο επιδόσεων, και τους προβλεπόμενους αναθεωρημένους στόχους επιδόσεων που πρότεινε η Λιθουανία στο αίτημά της για αναθεώρηση.
Στον πίνακα περιγράφονται επίσης οι αντίστοιχες τιμές αναφοράς του σχεδίου λειτουργιών δικτύου που ήταν διαθέσιμες στις 2 Ιουνίου 2021, ημερομηνία έγκρισης των αναθεωρημένων στόχων επιδόσεων σε κλίμακα Ένωσης για την τρίτη περίοδο αναφοράς, οι οποίες χρησιμοποιήθηκαν από την Επιτροπή για την αξιολόγηση της συνέπειας των τοπικών στόχων χωρητικότητας με τους στόχους επιδόσεων σε κλίμακα Ένωσης, με βάση το σημείο 1.3 του παραρτήματος IV του εκτελεστικού κανονισμού (ΕΕ) 2019/317.
Λιθουανία
2022
2023
2024
Στόχοι χωρητικότητας κατά τη διαδρομή που περιλαμβάνονται στο σχέδιο επιδόσεων, εκφραζόμενοι σε λεπτά καθυστέρησης της διαχείρισης της ροής της εναέριας κυκλοφορίας (στο εξής: ATFM) ανά πτήση
0,03
0,03
0,03
Προβλεπόμενοι αναθεωρημένοι στόχοι χωρητικότητας κατά τη διαδρομή, εκφραζόμενοι σε λεπτά καθυστέρησης ATFM ανά πτήση
0,02
0,02
0,02
Τιμές αναφοράς
0,03
0,03
0,03